"Enneg". Setu aze un iskis a dermen evit gwir, na gaver neblec'h nemet e metou PREDER. Ma, evit gouzout hiroc'h diwar e benn e ranker mont d'ar rummad torkadoù LAVAR, hag en degouezh da LAVAR 10, dindan ar pennad KIS.413 ma c'heller lenn ez eo hevelep termen unan "dasorc'het" diwar hBr.    Reiñ a ra Guy Etienne "enneg" gant ar  ster-mañ : "lec'hiad un elfenn en un egor, un teskad". Advevaet eo bet gantañ an termen hBr. "endec", a gaver e DGVB* er spisc'her "(petr)endec".  Hervez Fleuriot e talvezfe "petrendec" kement a Gl. "quatre directions". Evit Fleuriot bepred e vefe nes "endec" da Lat. "indico" a-fet gerdarzh.    Pezh am chal un disterañ eo ne gaver meneg ebet all eus "endec" er spisc'herioù kozh (er re studiet gant Fleuriot da nebeutañ), ha dre-se ez eo diaes kadarnaat pe ster gwirion e oa o wiskañ. Evit a sell an  emdroadur (unan goulakaet evel-just) "endec>enneg" e kredan ez eo gwirhañval  Ha mat pe fall eo an termen, ha degemeret e vo pe get gant an vrezhonegerien ? se zo un afer all.    Notiñ a ran ez eus bet roet fred dezhañ gant PREDER war tachenn ar jedoniezh ha war hini ar stlenneg, just-mat. Bastus eo an termen a-fet deverañ ivez pa gaver termenoù evel "ennegañ" pe "ennegad".    Evel m'hen skriv Alan ar Gall, ez eus peadra da dabutal war dereadegezh un termen evel "chomlec'h" da  lakaat a-dal da Gl. "adresse" pe Sz. "address". N'em eus ket kemeret an amzer da wiriañ eus pelec'h (sic) e teue "chomlec'h". N'eo ket koshoc'h eget Vallée moarvat, dle. d'ur mare ma pleded gant an dermenadurezh hep kemer e kont donder istorel ar gerioù hag ar meizadoù a debarzher dezho.    Gwander "chomlec'h" a zo e vout re unsteriek, d'am soñj.    Padal, n'eo ket bet ankeniet pelloc'h gant ar gudenn-se troerien an dornlevr WINDOWS 98 e brezhoneg war a seblant : gant "chomlec'h" e reont  war tachenn ar stlenneg kenkoulz all, dle. evit lec'hiañ udb. pe ub. en un egor ha n'eo ket naturel, "alvezel" e doare ebet. Fentus eo merzout a-hend all ez eo tennet ar pep brasañ eus an termenoù arbennik o deus arveret eus ar geriadur savet gant Guy EtienneEn un niverenn all eus LAVAR (11 pe 12 ?) e c'heller lenn hemañ o klemm, gant gwir abeg, war ar fed ne oa bet graet meneg ebet eus e labour e dornlevr WINDOWS 98.    Setu evit ho keloù tudoù ! Yec'hed mat d'an holl    *  "Dictionnaire des gloses en vieux breton". Léon Fleuriot. Kliencksieck. Paris. 1964.